作者:陳陶
標題:續古二十九首
內容:大堯登寶位，麟鳳煥宸居。海曲霑恩澤，還生比目魚。生值揖遜曆，長歌東南春。釣鼇年三十，未見天子巡。軒轅承化日，群鳳戲池臺。大樸衰喪後，仲尼生不來。大道歸孟門，蕭蘭日爭長。想得巢居時，碧江應無浪。矻矻蓬捨下，慕君麒麟閣。笑殺王子喬，寥天乘白鶴。杳杳巫峽雲，悠悠漢江水。愁殺幾少年，春風相憶地。吳洲採芳客，桂棹木蘭船。日晚欲有寄，裴回春風前。仙家風景晏，浮世年華速。邂逅漢武時，蟠桃海東熟。南國珊瑚樹，好裁天馬鞭。魚龍不解語，海曲空蟬娟。周穆恣遊幸，橫天驅八龍。甯知泰山下，日日望登封。秦國饒羅網，中原絕麟鳳。萬乘巡海回，鮑魚空相送。秦家無廟略，遮虜續長城。萬姓隴頭死，中原荊棘生。秦作東海橋，中州鬼辛苦。縱得跨蓬萊，群仙亦飛去。隋煬棄中國，龍舟巡海涯。春風廣陵苑，不見秦宮花。範子相句踐，滅吳成大勳。雖然五湖去，終愧磻溪雲。麟鳳識翔蟄，聖賢明卷舒。哀哉嵇叔夜，智不及鶢鶋。戰地三尺骨，將軍一身貴。自古若吊冤，落花少於淚。楚國千里旱，土龍日已多。九穀竟枯死，好雲閑嵯峨。漢家三殿色，恩澤若飄風。今日黃金屋，明朝長信宮。南園杏花發，北渚梅花落。吳女妒西施，容華日消鑠。山雞理毛羽，自言勝烏鳶。一朝逢鸑鷟，羞死南海邊。秦家卷衣貴，本是倡家子。金殿一承恩，貂蟬滿鄉裡。魏宮薛家女，秀色傾三殿。武帝鼎湖歸，一身似秋扇。嬋娟越機裡，織得雙棲鳳。慰此殊世花，金梭忽停弄。學古三十載，猶依白雲居。每覽班超傳，令人慵讀書。雄劍久濩落，夜吟秋風起。不是懶為龍，此非延平水。朝為楊柳色，暮作芙蓉好。春風若有情，江山相逐老。景龍臨太極，五鳳當庭舞。誰信壁間梭，昇天作雲雨。曾夢諸侯笑，康囚議脫枷。千根池底藕，一朵火中花。